****

**Нуралиева Галия Аленовна**

***Жоғары санатты музыка жетекшісі***

***БҚО, Ақсай қаласы №3 МДБҰ***

**Ересек тобындағы ұйымдастырылған оқу іс- әрекетінің технологиялық картасы**

**Тақырыбы:** «Күй сандықты ашамыз» **Білім беру саласы:** «Шығармашылық» **Бөлімі:** «Музыка» **Мақсаты:** Балалардың қолының пластикасын ұлттық би қимылдары арқылы дамыту.Аспаптарды тембрлік бояуынан ажырату,білу.Балаларды ұлттық музыкаға,ойынға деген қызығушылыққа тәрбиелеу. Күйлерді тыңдауға, тануға,сипаттама беруге дағдыландыру. **Алдын-ала жүргізілетін жұмыс:** Қобыз туралы айту, күй тыңдату. Аспаптарды дыбысынан ажырату.музыкалық дидактикалық ойын ойнату. **Көрнекіліктер:** Музыкалық аспаптар (бубен,қоңырау,қасықтар,металлофон, сырнай,домбыра,сылдырмақ),музыкалық баспалдақ,жануарлардың (қошақан,ат,түйе) суреттері. **Билингвалдық компонент**: Жеті нота-семь нот-seven notes; аспап-инструмент-instrument; баспалдақ-лесенка- ladder

**Мотивациялық-қозғаушы:** Балалар көңілді әуенмен залға кіреді. Саламатсыздар ма,балалар! Бүгінгі біздің ұйымдастырылған оқу іс-әрекетімізде ерекше. Ерекшелігі-бізге қонақтар келіп отыр,сондықтан біздер келген қонақтарымызға ән-күй сабағында алған білімдерімізді көрсетейік. Ал,білімімізді мына музыкалық баспалдақ арқылы көрсетеміз. Бұл баспалдақтың әр сатысында өз тапсырмасы бар, соларды біз орындауымыз керек. **Іздену- ұйымдастырушы:** Ал, ендеше, балалар, неше тапсырма бар екенін білу үшін біз есімізге түсірейік, музыкада неше нота бар? *Жеті* Дұрыс,демек бізде жеті тапсырма болады. Енді сол ноталарды қайталайық. Күй сандықты ашайық - *до-до-до* Тілдерін біз басайық. Бас дыбысты басайық, Жәйлап әнге салайық. Шалқып шығар сонда күй. Бәрі до-дан басталар. До-ны қоштар басқалар. До-мен әнді бастаймыз. *Балалар металлофон аспабымен сүйемелдейді.* *До,ре,ми,фа,соль,ля,си.* Жарайсыңдар, балалар, енді тапсырмаларды орындайық. **«До» нотасы- 1-тапсырма:** Аспаптардың суреті тұр. Біз көп аспаптармен таныстық.Ендеше осы аспаптарды дыбысынан танып,айтайық. *(ширманың артында аспаптарды көрсетпей ойнаймын, үнінен табады)* Өте жақсы,балалар,көп аспаптар бірігіп ойнағанды не деп атайды? *Оркестр.* Ал,оркестрдің жетекшісін қалай атайды? *дирижер* (слайдтан суреттерді көрсету)  **«Ре» нотасы- 2-тапсырма:** Күй деген жазуы бар екен.Күй дегеніміз не? *Домбыраға арнайы шығарылған музыка.* Күйді кім шығарады? *Күйші, сазгер* Қандай күйшілерді білесіңдер? *Құрманғазы, Дина Нұрпейісова, Қорқыт, Тәттімбет.* Алматы қаласындағы ұлттық консерватория қай күйшінің атымен аталады? *Құрманғазы атындағы консерватория.* Ал,Қорқыт атаның ескерткіші Қазақстанның қай облысында орналасқан? *Қызылорда облысында.* Пішіні қай жақтан қараса да қобызға ұқсайды.Төрт қобыз қатар тұрған секілді. Жел соққанда қобыздың үні естіледі.(слайдтан суреттер көрсетіледі)  **«Ми» нотасы- 3-тапсырма:**

Қазір күй тыңдаймыз. Сендер сол күйдің қалай аталуын, қандай күйші жазғанын айтасыңдар.

(үнтаспада күй ойналады)

Қандай күй тыңдадыңдар,балалар? *«Қос алқа»* Күй не туралы? Ертеде қыз-келіншектер,апа-жеңгелеріміз әдемі әшекей бұйымдар тағып жүрген. Соған арналып осы күй шығарылған.

Ал күйді кім жазған? *Дәулеткерей*

Қандай аспапта ойналады күй? *Домбыра аспабында*

Келесі күйден үзінді тыңдайық.

Қандай аспапта ойналды? *Қобызда*

Қобызбен домбыраның дыбыстары бір-біріне ұқсайды ма?

Домбырада қалай ойнаймыз? Қобызда? *Балалардың жауаптары.*

(слайдтан суреттер көрсету)

Жарайсыңдар,үшінші тапсырманыда орындадық. **«Фа» нотасы- 4-тапсырма:**

Музыкалық-дидактикалық ойын

«Әр жануарға сәйкес аспапты табу»

Көктемде,жазда жайлауда қойлар,жылқылар,түйелер жайылып жүреді.Қараңдаршы,мына жануарлардың бойлары бірдей ма?

(слайдтан суреттер көрсету)

Сондықтан оларға ойналатын музыкада әртүрлі болады.

Алдарыңда үш музыкалық аспап-қоңыраулар,қасықтар және үлкен бубен.

Қай аспап қай жануарға сәйкес келеді? *Қоңырау-қошақандарға, қасықтар-аттарға, үлкен бубен-түйелерге.* Біз қазір үшке бөлінеміз-қойлар,аттар,түйелер. Әр аспап ойнағанда соған сәйкес жануарлар дыбыстайды. *Балалар тапсырманы орындайды.* **«Соль» нотасы- 5-тапсырма:**

«Би қимылдары»- қазақ халқы би өнерін өте жоғары бағалаған. Бидің әрбір қимылың өз ерекшелігі, атауы бар.

Ендігі тапсырма-мына суреттердегі би қимылдарын атап, көрсету.

1) ағаш төсек;

2) тұмарша;

3) айна;

4) қошқар мүйіз;

5) аққу.

*Балалар би қимылдарын атап,көрсетеді.*  **«Ля» нотасы- 6-тапсырма:**

Ән айтамыз.

Балалар, әннің әуенін кім жазады? *Композитор-сазгер*

Сөздерін кім жазады?  *Ақын*

«Достарым» әнін кім жазған? *Музыкасын жазған Ибрагим Нүсіпбаев,сөздері-Ермек Елубаев*

Сүйемелдеумен балалар әнді орындайды.

**«Си» нотасы- 7-тапсырма:**

«Сен дос-мен дос» ойыны.

Сен дос-мен дос,

Сен ақылды-мен ақылды,

Сен әдемі-мен әдемі

Біз екеуміз доспыз. *Балалар жұппен тұрып, қимылды ойын-биді ойнайды.* *Ойын бірнеше рет қайталанады.*

Жарайсыңдар, балалар, өте көңілді ойнадыңдар.

**Рефлексивті – коррекциялаушы:**

Балалар,бүгінгі оқу іс-әрекетімізде неше тапсырмалар орындадық?

Енді есімізге түсірейік,қандай тапсырмалар болды? *Балалардың жауаптары.*

Өте жақсы,балалар,бәріңде музыкалық білімдеріңді және қабілеттеріңді көрсете білдіңдер.

Сау болыңыздар!

**Күтілетін нәтиже:**

**Нені білді:** Аспаптарды тембрлік бояуынан ажырату, білу. **Қандай түсініктерді игерді:** Күйлерді тыңдауды, тануды,сипаттама беруді. **Меңгерген дағдылар мен іскерліктері:** Музыканы қызығушылықпен, сезіммен қабылдау.